**Transpordiamet 14.10.2024 nr 4-5/1705**

info@transpordiamet.ee

**Laiksaare - Massiaru - Teaste kõrvalmaanteest**

Keskkonnaamet esitas Häädemeeste Vallavalitsusele 25.09.2024 kirjaga DM-129551-4 arvamuse andmiseks Urissaare IV liivakarjääri taotluse ja 08.10.2024 kirjaga nr DM-120622-20 Urissaare V liivakarjääri keskkonnaloa taotluse. Väljavedu mõlemast karjäärist saab toimuma taas mööda Laiksaare – Massiaru - Teaste teed. Oleme varasemalt Teie poole pöördunud, kuna nimetatud maantee ääres on juba 5 liivakarjääri ja lisandumas kolm. Laiksaare – Massiaru - Teaste tee on ainus tee Nepste ja Urissaare küla inimestele liiklemiseks ja see tähendab, et sellele teele peavad mahtuma jalakäijad, jalgratturid, bussitransport (ka õpilasliinid) ning sõiduautod. Urissaare III liivakarjääri keskkonnaloa menetluses nõustus Häädemeeste Vallavolikogu 18.08.2022 otsuse nr 41 alusel liivakarjääri keskkonnaloa andmisega tingimustel, et arendajal (OÜ Grossi Puit) tuleb tagada koostöös Transpordiametiga riigitee nr 19344 Laiksaare – Massiaru - Teaste 0,00 kuni 8,457 kilomeetrite viimine tolmuvaba katte alla enne Urissaare III liivakarjääris kaevandamise alustamist.

Urissaare III liivakarjääri menetlus on praeguseks lõppenud, sest tingimust ei olnud võimalik täita.

Transpordiameti poolt 26.08.2022 kirjas nr 8-6/22/16959-2 esitatud teave tee võimaliku mustkatte alla viimise kohta ei anna mingit lootust, et lähiajal Laiksaare – Massiaru - Teaste tee mustkatte alla viiakse, sest selles viidatakse Vabariigi Valitsuse 10.12.2020 korraldusele nr 439: „Riigiteede teehoiukava aastateks 2021–2030“ ning riigi eelarvestrateegias 2022-2025 teehoiuks kavandatud vahendite mahule ning liiklusloenduse andmetele, mille põhjal oli aasta keskmine ööpäevane liiklussagedus riigitee nr 19334 Laiksaare – Massiaru - Teaste km 0,0-11,94 teelõigul 2021. aastal 62 autot ööpäevas, millest 95% moodustasid sõiduautod.

Ometigi on teada, et Rail Baltic on riiklikult oluline taristuobjekt, mille ehitus algab lähiaastatel. Olemasolevate andmete põhjal on juba praegu võimalik välja arvutada, milliseks muutub liiklussagedus raudtee ehituse perioodil, kus lisaks tavapärasele liiklusele hakkavad Laiksaare – Massiaru - Teaste teed kasutama raudtee ehituseks maavara välja vedavad masinad.

Oleme Häädemeeste vallas sattunud nn nõiaringi, kus kaevandamiseks esitatud keskkonnaloa taotluste alusel on maavara Rail Balticu ehitamiseks piirkonnas veel väga vaja, kuid riigiteed väljaveoks ja kohalike elanike liiklusohutuse tagamiseks korda teha ei plaanita.

Kuna kohaliku omavalitsuse kohustus maavara kaevandamiseks antavate keskkonnalubadele arvamuse andmisel on arvestada kohalike elanike huve, siis lisame ka Urissaare IV ning Urissaare V keskkonnaloa arvamuse eelnõusse tingimuse, et enne kaevandamise algust tuleb tagada koostöös Transpordiametiga riigitee nr 19344 Laiksaare – Massiaru - Teaste 0,00 kuni 8,457 kilomeetrite viimine tolmuvaba katte alla. Tee mustkatte alla viimise kohustust ei saa panna ainult uutele taotlejatele, sest juba väljastatud keskkonnalubade põhjal on näha, et Laiksaare – Massiaru- Teaste tee ei pea sellisele koormusele vastu ja kohalike elanike liiklemine raskeveokite vahel ei ole turvaline.

Loodame, et mõistate nimetatud tegevuse vajalikkust ja leiate enne Rail Balticu ehitust vahendid või võimalused vähemalt Laiksaare – Massiaru - Teaste km 0,0-11,94 teelõigu mustkatte alla viimiseks.

Lugupidamisega

*/allkirjastatud digitaalselt/*

Külliki Kiiver

vallavanem

Teadmiseks: Keskkonnaamet, info@keskkonnaamet.ee.

Sirli Pedassaar-Annast

tel. 444 8884

keskkonnanõunik

sirli.pedassaar-annast@haademeeste.ee